
Nr.29/166
RAPORT

asupra proiectului de Lege pentru modificarea alin. (2) al art. 31 din Legea nr. 69/2000 

privind educaţia fizică şi sportul
(PL.x 427/2011)


1. În baza prevederilor art. 95 din Regulamentul Camerei Deputaţilor, republicat, cu adresa nr. PLx. 427 din 20 iunie 2011, Comisia pentru învăţământ, ştiinţă, tineret şi sport a primit spre dezbatere şi avizare, în fond, proiectul de Lege pentru modificarea alin. (2) al art. 31 din Legea nr. 69/2000 privind educaţia fizică şi sportul.

Pentru întocmirea raportului, Comisia a analizat avizul primit de la Comisia juridică, de disciplină şi imunităţi, avizul Consiliului Legislativ, precum şi Punctul de vedere al Guvernului.
 
Proiectul de lege are ca obiect de reglementare modificarea alineatului (2) al articolului 31 din Legea educaţiei fizice şi sportului nr. 69/2000, cu modificările şi completările ulterioare, în sensul de a permite cluburilor sportive profesioniste să se organizeze pe mai multe discipline sportive, nu doar una singură, aşa cum este în prezent. 

2. În funcţie de obiectul şi conţinutul său, proiectul de lege face parte din categoria legilor ordinare, potrivit prevederilor art. 73 din Constituţia României, republicată.


3. La lucrările Comisiei au fost prezenţi 20 deputaţi, din totalul de 27 membri ai Comisiei. 


4. În baza prevederilor art. 54 şi 55 din Regulamentul Camerei Deputaţilor, republicat, la dezbaterea proiectului de lege au participat ca invitaţi: doamna Doina Melinte – preşedinte şi domnul Sorin Moldovan – vicepreşedinte Autoritatea Naţională pentru Sport şi Tineret; domnul Andrei Gheorghe Kiraly – secretar de stat în cadrul Ministerului Educaţiei, Cercetării, Tineretului şi Sportului; domnul Viorel Duru – director, Federaţia Română de Fotbal; domnul Alexandru Valentin – secretar general şi domnul Popa Claudiu – consilier juridic, Liga Profesionistă de Fotbal. 

5. Potrivit prevederilor art. 75 alin. (1) din Constituţia României, republicată, şi ale art.92 alin.(9) din Regulamentul Camerei Deputaţilor, republicat, Camera Deputaţilor este Cameră decizională.


Proiectul de Lege a fost adoptat de Senat, în calitate de primă Cameră sesizată, în şedinţa din 14 iunie 2011.


În urma dezbaterii, în şedinţele din 08 februarie, 07 iunie şi 14 noiembrie 2011, Comisia a propus, cu 15 voturi pentru, 3 voturi împotrivă şi 2 abţineri, adoptarea proiectului de lege, cu amendamentele din Anexă.

ANEXĂ
1. Amendamente admise

	Nr.

crt.
	Text 

Legea nr. 69/20000, cu modif. şi complet. ulterioare
	Text 

adoptat de Senat
	Text propus de Comisie

(autorul amendamentului)
	Motivare

	1.
	---
	Titlul Legii: Lege pentru modificarea alin. (2) al art. 31 din Legea nr. 69/2000 privind educaţia fizică şi sportul
	Titlul Legii: Lege pentru modificarea art. 31 alin. (2) din Legea nr. 69/2000 privind educaţia fizică şi sportul

	Respectarea normelor de tehnică legislativă.

	2. 
	---
	Articol unic. – Alineatul (2) al articolului 31 din Legea nr. 69/2000 privind educaţia fizică şi sportul, publicată în Monitorul oficial al României, Partea I, nr. 200, cu modificările şi completările ulterioare, se modifică după cum urmează:
	Articol unic. – Alineatul (2) al articolului 31 din Legea nr. 69/2000 privind educaţia fizică şi sportul, publicată în Monitorul Oficial al României, Partea I, nr. 200 din 9 mai 2000, cu modificările şi completările ulterioare, se modifică şi va avea următorul cuprins:
	Respectarea normelor de tehnică legislativă. 

	3.
	Art. 31. - (2) Cluburile sportive profesioniste se organizează numai pentru o singură disciplină sportivă. 
	„(2) Cluburile sportive profesionale se organizează pentru una sau mai multe discipline sportive.”
	„(2) Cluburile sportive profesionale se organizează pentru una sau mai multe ramuri sportive.”
Autori: deputaţii PD-L Croitoru Cătălin, Ardeleanu Sanda-Maria, Buhăianu-Obuf Cătălin Ovidiu, Chircu Doiniţa-Mariana, Göndör Marius-Sorin, Hogea Gheorghe, Mustea-Şerban Răzvan, Spînu Teodor-Marius, Stavrositu Maria, Surpăţeanu Mihai
	Formulare mai adecvată.  

